ОПРЕДЕЛЕНИЕ
№11
София, 15.05. 2007 година


Върховният административен съд на Република България - петчленен 
състав, І колегия, в закрито заседание на осми май две хиляди и седма 
година в състав:

ПРЕДСЕДАТЕЛ: НИКОЛАЙ УРУМОВ
ЧЛЕНОВЕ: ПЕНКА ИВАНОВА
ПЕНКА ГЕТОВА
ЙОРДАНКА КОСТОВА
ВАНЯ ПУНЕВА

при секретар и с участието
на прокурора изслуша докладваното
от съдията ПЕНКА ГЕТОВА 
тълк. дело № 15/2007 година.


Производството е по реда на чл. 259, ал. 1 от Административнопроцесуалния кодекс (АПК).
Делото е образувано по искане на заместник главния прокурор при Върховната административна прокуратура до общото събрание на съдиите от Върховния административен съд за издаване на тълкувателно постановление по прилагането на § 9 от заключителните разпоредби на Закона за изменение и допълнение на Закона за уреждане на жилищните въпроси на граждани с многогодишни жилищно-спестовни влогове (ЗУЖВГМЖСВ) и чл. 2 и 3 от 
Закона за сделките с компенсаторни инструменти (ЗСКИ).
Съгласно направеното искане констатирана е противоречива практика на Върховния административен съд по следните въпроси:
1. Представляват ли компенсаторни инструменти по смисъла на 
чл. 2 от ЗСКИ жилищните компенсаторни записи, получени чрез преобразуване на спестовни числа на основание § 9 от ЗР на ЗИД на ЗУЖВГМЖСВ, и подлежат ли те на регистрация по реда на чл. 3 от ЗСКИ?
2. Преклузивен или инструктивен по своя характер е срокът по § 9, ал. 6, предложение 2 от ЗР на ЗИД на ЗУЖВГМЖСВ, в който областният управител може да се произнесе по направените искания за преобразуване на спестовни числа?
Искането е направено в съответната писмена форма и съдържа 
реквизитите по чл. 263, ал. 1 и 2 АПК. В него е посочена и приложена противоречива съдебна практика на Върховния административен съд относно поставените въпроси.
Върховният административен съд в настоящия съдебен състав 
приема, че не са налице основания за постановяване на тълкувателно постановление по следните съображения:
Според разпоредбите на § 9, ал. 1 и 4 от ЗР на ЗИД на ЗУЖВГМЖСВ гражданите, включени в групите по чл. 3, ал. 1 от закона, могат да поискат 
определените им към 31.12.1990 г. спестовни числа да се преобразуват в 
жилищни компенсаторни записи. Исканията за получаване на жилищни 
компенсаторни записи се подават чрез местните комисии към общините до 
областните управители в срок до 29 февруари 2000 година. А съгласно § 9, 
ал. 6 от закона областният управител се произнася по исканията в едномесечен срок от постъпването им в областната администрация, но не по-късно от 30 април 2000 година.
Тълкуването на правната същност на срока, в който гражданите 
могат да упражнят правото си да поискат определените им спестовни числа 
да се преобразуват в жилищни компенсаторни записи, налага извода, че е преклузивен. Гражданите следва да упражнят правото си по § 9, ал. 1 от ЗР на ЗИД на ЗУЖВГМЖСВ най-късно до 29 февруари 2000 година. След тази дата направените искания се явяват недопустими и не следва да се разглеждат от компетентния административен орган. Следователно към настоящия момент са изминали седем години от изтеклия преклузивен срок за подаване на 
искания по закона и съдебното разглеждане на административноправни спорове по същество е недопустимо, тъй като липсва предмет на правния спор. Този факт съдът приема като основание за отклоняване на искането на заместник главния прокурор при Върховната административна прокуратура, тъй като практическото прилагане на закона е преустановено.
Освен това според разпоредбата на чл. 132 АПК на Върховния 
административен съд не са подсъдни административноправни спорове, 
образувани по оспорване на актовете на областните управители. Същите се разглеждат от съответните административни съдилища в страната.
По изложените съображения настоящият петчленен състав приема, че искането следва да се отклони, а производството да се прекрати.
Воден от горното и на основание чл. 264, ал. 3 от АПК, Върховният административен съд - петчленен състав, І колегия,


ОПРЕДЕЛИ:


ОТКЛОНЯВА искането на заместник главния прокурор при Върховната административна прокуратура за издаване на тълкувателно постановление по прилагането на § 9 от заключителните разпоредби на Закона за изменение и допълнение на Закона за уреждане на жилищните въпроси на граждани с многогодишни жилищно-спестовни влогове и чл. 2 и 3 от Закона за сделките с компенсаторни инструменти.
ПРЕКРАТЯВА производството по делото.
Определението не подлежи на обжалване.
